സിദ്ദുവിനു പുലിവാലായി ഉപദേശകര് ചണ്ഡിഗഡ്: ഉപദേശകര് മൂലം പുലിവാലു പിടിച്ച് പഞ്ചാബ് പിസിസി അധ്യക്ഷന് നവജ്യോത് സിംഗ് സിദ്ദു. മല്വീന്ദര് സിംഗ് മാലി, പ്യാരേലാല് ഗാര്ഗ് എന്നീ ഉപദേശകരാണ് പാക്കിസ്ഥാന്, കാഷ്മീര് വിഷയങ്ങളില് വിവാദ പരാമര്ശം നടത്തി സിദ്ദുവിനെ പ്രതിസന്ധിയിലാക്കിയത്. വിവാദ വിഷയങ്ങളില് സംസാരിക്കരുതെന്നും ഉപദേശകരെ സിദ്ദു നിയന്ത്രിക്കണമെന്നും നിര്ദേശിച്ച് കഴിഞ്ഞ ദിവസം പഞ്ചാബ് മുഖ്യമന്ത്രി അമരീന്ദര് സിംഗ് രംഗത്തെത്തിയിരുന്നു. ഇതിനു പിന്നാലെ മാലിയെയും ഗാര്ഗിനെയും സിദ്ദു പട്യാലയിലെ വീട്ടിലേക്കു വിളിപ്പിച്ചു. ഓഗസ്റ്റ് 11നാണു സിദ്ദുവിന്റെ ഉപദേശകര് ചുമതലയേറ്റത്. മുന് ഗവ. അധ്യാപകനും രാഷ്ട്രീയ നിരീക്ഷകനുമാണു മാലി. ബാബാ ഫരീദ് യൂണിവേഴ്സിറ്റി ഓഫ് ഹെല്ത്ത് ആന്ഡ് സയന്സസ് മുന് രജിസ്ട്രാറാണു ഗാര്ഗ്. കാഷ്മീര് കാഷ്മീരികളുടേതാണ്, യുഎന്ഒ പ്രമേയങ്ങളുടെ നയങ്ങള്ക്കു വിരുദ്ധമായി പ്രവര്ത്തിച്ച് ഇന്ത്യയും പാക്കിസ്ഥാനും അനധികൃതമായ കാഷ്മീര് പിടിച്ചെടുത്തു, കാഷ്മീര് ഇന്ത്യയുടെ ഭാഗമായിരുന്നുവെങ്കില് ആര്ട്ടിക്കിള് 370, 35എ എന്നിവയുടെ ആവശ്യമെന്തായിരുന്നു എന്നിങ്ങനെയായിരുന്നു സിദ്ദുവിന്റെ ഉപദേശകനായ മല്വീന്ദര് സിംഗ് മാലിയുടെ പ്രസ്താവന. സിദ്ദുവിന്റെ ഉപദേശകരുടെ പ്രസ്താവനയ്ക്കെതിരേ മുതിര്ന്ന കോണ്ഗ്രസ് നേതാവ് മനീഷ് തിവാരിയും രംഗത്തെത്തി. കാഷ്മീര് ഇന്ത്യയുടെ ഭാഗമായി പരിഗണിക്കാത്തവരും പാക് അനുകൂല നിലപാടുള്ളവരും പഞ്ചാബ് കോണ്ഗ്രസിന്റെ ഭാഗമാണോയെന്ന് ഗൗരവമായി പരിശോധിക്കണമെന്നു തിവാരി കോണ്ഗ്രസ് നേതൃത്വത്തോട് ആവശ്യപ്പെട്ടു.